CRD แรลลี่ 5 วันพุ่ง 30% ลุ้นรายได้ปี 65 โต 40% หลังตุนแบ็คล็อกกว่า 2 พันลบ.
CRD แรลลี่ 5 วันพุ่ง 30% ลุ้นรายได้ปี 65 โต 40% แตะ 1.24 พันลบ. หลังตุนแบ็คล็อกกว่า 2 พันลบ.-เล็งประมูลงานใหม่เพิ่ม
CRD แรลลี่ 5 วันพุ่ง 30% ลุ้นรายได้ปี 65 โต 40% แตะ 1.24 พันลบ. หลังตุนแบ็คล็อกกว่า 2 พันลบ.-เล็งประมูลงานใหม่เพิ่ม
22 มี.ค. 2565

ผู้สื่อข่าวรายงานว่าวันนี้ (22 มี.ค. 2565) ราคาหุ้นบริษัท เชียงใหม่ริมดอย จำกัด (มหาชน) หรือ CRD ณ เวลา 10:25 น. อยู่ที่ระดับ 1.40 บาท เพิ่มขึ้น 0.15 บาท หรือ 12% โดยทำจุดสูงสุดที่ 1.46 บาท และทำจุดต่ำสุดที่ 1.32 บาท ด้วยมูลค่าการซื้อขาย 85.21 ล้านบาท

ทั้งนี้ราคาหุ้น CRD ปรับตัวขึ้นมาต่อเนื่อง 5 วันติดนับตั้งแต่ราคาหุ้นปิดที่ระดับ 1.08 บาท เมื่อวันที่ 15 มี.ค. 2565 คิดเป็นการปรับตัวเพิ่มขึ้น 0.32 บาท หรือคิดเป็น 29.62% 
นายธีรพัฒน์ จิรพิพัฒน์ กรรมการผู้จัดการ CRD เปิดเผยว่า บริษัทฯ ตั้งเป้ารายได้ปี 2565 เติบโต 40% มาอยู่ที่ 1,240 ล้านบาท จากปีก่อนอยู่ที่ 892 ล้านบาท แบ่งเป็น งานก่อสร้างทั้งภาครัฐและเอกชนรวม 1,000 ล้านบาท และงานให้บริการ (ขยะ) 240 ล้านบาท
สำหรับปัจจุบันบริษัทฯ มีงานในมือ (Backlog) แล้วกว่า 2,000 ล้านบาท คาดว่าจะสามารถรับรู้รายได้ในปีนี้ 1,000-1,250 ล้านบาท ซึ่งจะเป็นงานก่อสร้าง 80% และงานให้บริการ (ขยะ) 20% ขณะที่บริษัทฯ เตรียมเข้าประมูลงานก่อสร้างโครงการใหม่เข้ามาเพิ่มเติม คาดหวังว่าจะได้รับงานราว 1,000 ล้านบาท
โดยจากปัจจุบัน CRD มีโครงการที่อยู่ระหว่างการก่อสร้าง ได้แก่ Holiday Inn Express and Resort, Samui คืบหน้าไปแล้ว 95%, The Astra Sky River, Chiangmai คืบหน้าแล้ว 87%, Boutique Chiangmai Nimman 2 Hotel , Chiangmai คืบหน้าแล้ว 30%, อาคารโรงงานลานนาเกษตร, เชียงใหม่ คืบหน้าแล้ว 71%, Atlanta Medicare Institute, Chingmai คืบหน้าแล้ว 62%, New Mineral Water Line Plant, Chiangmai คืบหน้าแล้ว 14%, อาคารป้องกันน้ำท่วม ไฟฟ้าขนาดเล็กน้ำว้า จ.น่าน คืบหน้าแล้ว 87%, อาคารโรงไฟฟ้าระบบส่งน้ำคลองลำปลอก จ.ตรัง คืบหน้าแล้ว 96%, งานไฟฟ้าพลังน้ำขนาดเล็กลำพระเพลิง อ.ปักธงชัย คืบหน้าแล้ว 96% และงานก่อสร้างระบบบำบัดสิ่งปฏิกูลป่าตอง ภูเก็ต คืบหน้าแล้ว 30%
ส่วนงานให้บริการ (ขยะ) บริษัทฯ ตั้งเป้ามีสัดส่วนรายได้เพิ่มขึ้นอย่างต่อเนื่อง จากปีนี้คาดอยู่ที่ 240 ล้านบาท และปี 2566-2567 คาดเติบโตเป็น 400-500 ล้านบาท จากการขยายไปรับงานเก็บขนขยะมูลฝอยในพื้นที่อื่นๆ จากปัจจุบันให้บริการงานเก็บขนขยะมูลฝอย เทศบาลนครลำปาง, งานกำจัดขยะมูลฝอย เทศบาลนครลำปาง และงานเก็บขนขยะมูลฝอย เทศบาลนครปากเกร็ด เป็นต้น